**Aniversară...**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poate nu te mai mişcă

La fel ca la-nceput

Un cuvânt aşternut

Ca un fruct pârguit

În copacul iubirii,

Căci a vieţii morişcă

Macină ne-ntrerupt

Visul demult născut

Şi uitat la dospit

De când noi eram mirii...

Acum alte-aşteptări

Te cuprind cadenţat

Precum vântul turbat

Şi nu ştii de-unde vin,

Dar se-ndreaptă spre mine

Şi-ţi induc printre stări

Frigul îndepărtat,

Fără veste-adunat

În pahar de pelin...

... Şi demult era bine...

Dar eu ştiu c-ai păstrat

Visul într-un ungher

Şi de-acolo ţi-l cer

Să îl pui iar la loc

Cu a dragostei mână.

Nimeni nu l-a furat -

Timpul cel auster

Ne-a-ngheţat ca un ger...

Eu al soarelui foc

Vreau cu noi să rămână!

La mulţi ani împreună!